Foto’s van ontsnaptes uitgereikVan die gevangenes wat ontsnap het. Foto’s: Verskaf Die polisie het foto’s van sommige van die 20 verhoorafwagtende gevangenes wat Dinsdagmiddag uit ŉ vangwa in Johannesburg ontsnap het, uitgereik. Kol. Lungelo Dlamini, provinsiale polisiewoordvoerder van Gauteng, het Woensdag gesê ŉ polisievangwa het die gevangenes teen 16:00 van die Johannesburg-landdroshof na die Johannesburgse Korrektiewe Dienste vervoer toe die ontsnapping plaasgevind het. “Die vangwa is by Pat Mbathaweg naby die South Gate-treinstasie in ŉ hinderlaag gelei. ŉ Groep swaargewapende mans het met gewere toegeslaan en die wa se deur oopgebreek waarna die gevangenes ontsnap het,” het Dlamini gesê. Polisiebeamptes is nie tydens die voorval beseer nie. Die ontsnaptes word aangekla van verskeie misdrywe waaronder gewapende roof, huisbraak, diefstal en die besit van dwelms. Een van die gevangenes is reeds tot 17 jaar tronkstraf gevonnis nadat hy skuldig bevind is aan gewapende roof. Verskeie leidrade word opgevolg om hulle op te spoor. Dlamini het gewaarsku dat die verdagtes as gevaarlik beskou moet word en dat die publiek die polisie dadelik moet bel as die ontsnaptes opgemerk word.